32004R1553
L 282/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1553/2004 AL COMISIEI
din 31 august 2004
de modificare a Regulamentului (CE) nr. 1362/2000 al Consiliului în ceea ce privește deschiderea și gestionarea contingentelor tarifare pentru anumite produse originare din Mexic
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1362/2000 al Consiliului din 29 iunie 2000 de punere în aplicare pentru Comunitate a dispozițiilor tarifare din Decizia nr. 2/2000 a Consiliului mixt instituit în temeiul Acordului interimar privind comerțul și aspectele legate de comerț dintre Comunitatea Europeană și Statele Unite Mexicane (1), în special articolul 4,
întrucât:
(1)
Regulamentul (CE) nr. 1362/2000 pune în aplicare pentru Comunitate dispozițiile tarifare stabilite de Decizia nr. 2/2000 a Consiliului mixt UE-Mexic (2).
(2)
Consiliul mixt UE-Mexic a decis, prin Decizia nr. 3/2004 din 29 iulie 2004 de introducere a unor contingente tarifare pentru anumite produse originare din Mexic (3) enumerate în anexa I la Decizia nr. 2/2000 a Consiliului mixt UE-Mexic, să deschidă un contingent tarifar tranzitoriu pentru banane care va înceta să se aplice atunci când va fi înlocuit de un regim exclusiv tarifar și un contingent tarifar pentru anumite substanțe pectice. Aceste contingente tarifare ar trebui deschise.
(3)
Pentru a evita orice discriminare între Mexic și alte țări exportatoare care au acces la contingentele tarifare comunitare pentru banane în conformitate cu Regulamentul (CE) nr. 896/2001 al Comisiei din 7 mai 2001 de stabilire a normelor de aplicare a Regulamentului (CEE) nr. 404/93 al Consiliului în ceea ce privește importul de banane în Comunitate (4), contingentele tarifare deschise pentru banane în conformitate cu prezentul regulament ar trebui considerate inițial ca necritice în sensul articolului 308c din Regulamentul (CEE) nr. 2454/93 din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (5) atunci când acestea sunt gestionate în temeiul sistemului stabilit la articolul 308a din acest regulament, iar articolul 308c alineatele (2) și (3) din acest regulament nu ar trebui să se aplice.
(4)
În conformitate cu articolul 17 din Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor (6), importul bananelor în Comunitate se supune prezentării unei licențe de import. Această cerință nu se impune în ceea ce privește bananele proaspete reglementate de prezentul regulament, deoarece sistemul de gestionare „primul venit, primul servit” stabilit la articolul 308a din Regulamentul (CE) nr. 2454/93 furnizează informații echivalente celor obținute printr-o licență de import.
(5)
Gestionarea contingentelor tarifare pentru produse din ouă (sub numerele de ordine 09.1832 și 09.1869) necesită aplicarea unui coeficient la greutatea netă a mărfurilor declarate în vamă. În vederea îmbunătățirii eficienței gestionării contingentelor tarifare în cauză, ar trebui stabilit un număr de ordine separat pentru fiecare grup de produse care au un singur coeficient.
(6)
Regulamentul (CE) nr. 1362/2000 ar trebui modificat în consecință.
(7)
Întrucât Decizia nr. 3/2004 a Consiliului mixt UE-Mexic din 29 iulie 2004 intră în vigoare la 1 mai 2004, prezentul regulament ar trebui să fie aplicabil de la aceeași dată.
(8)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 1362/2000 se modifică după cum urmează:
1.
Articolul 2 se modifică după cum urmează:
(a)
alineatul (2) se înlocuiește cu următorul text:
„(2) Aceste contingente tarifare sunt gestionate în conformitate cu articolele 308a, 308b și 308c din Regulamentul (CEE) nr. 2454/93. Cu toate acestea, articolul 308c alineatele (2) și (3) nu se aplică contingentului tarifar de la numărul de ordine 09.1871 din anexă.”;
(b)
se inserează alineatul (3a) cu următorul conținut:
„(3a) În ceea ce privește produsele de la codul NC 0803 00 19, nu este necesară prezentarea unui certificat de import pentru bananele proaspete originare din Mexic.”;
(c)
se inserează alineatele (5a) și (5b) cu următorul conținut:
„(5a) Dreptul vamal aplicabil produselor din codul NC 1302 20 10 din cadrul contingentului tarifar de la numărul de ordine 09.1873 din anexă este de 2 %.
(5b) Dreptul vamal aplicabil produselor de la codul NC 0803 00 19 din cadrul contingentului tarifar de la numărul de ordine 09.1871 din anexă este de 75 EUR/tonă.”
(2)
Anexa se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 mai 2004, cu excepția punctului 2 din anexă.
Punctul 2 din anexă se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 august 2004.